Diari Oficial de la Generalitat Valenciana


Sumari del DOGV 7444, del 16-01-2015 (2015/202)

RESOLUCIÓ de 10 de desembre de 2014, de la Subdirecció General de Relacions Laborals de la Direcció General de Treball, per la qual es disposa el registre i publicació de l'Acord de la Comissió d'Interpretació, Vigilància i Estudi (CIVE) del II Conveni Col·lectiu per al Personal Laboral al Servici de l'Administració Autonòmica, pel qual s'interpreta i es desplega l'article sèptim, punt 4, del vigent conveni col·lectiu, sobre carrera professional horitzontal i avaluació de l'exercici (codi: 80370125254863).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7444

Data del DOGV
:   16-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/202


Data del document
:   10-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu
    * personal contractat

RESOLUCIÓ de 10 de desembre de 2014, de la Subdirecció General de Relacions Laborals de la Direcció General de Treball, per la qual es disposa el registre i publicació de l'Acord de la Comissió d'Interpretació, Vigilància i Estudi (CIVE) del II Conveni Col·lectiu per al Personal Laboral al Servici de l'Administració Autonòmica, pel qual s'interpreta i es desplega l'article sèptim, punt 4, del vigent conveni col·lectiu, sobre carrera professional horitzontal i avaluació de l'exercici (codi: 32362457836113). [2015/202]  
Vist el text de l'Acord de la Comissió d'Interpretació, Vigilància i Estudi (CIVE) del II Conveni Col·lectiu per al Personal Laboral al Servici de l'Administració Autonòmica, pel qual s'interpreta i es desplega l'article sèptim, punt 4, del vigent conveni col·lectiu, sobre carrera professional horitzontal i avaluació de l'exercici, subscrit per les representacions de l'Administració del Consell de la Generalitat i de les organitzacions sindicals UGT-PV i CCOO-PV, com a integrants de la CIVE, i CSIF, per tindre la condició de representativa en l'àmbit del personal laboral de l'Administració de la Generalitat, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, la Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text de l'acord.  
  
Segon  
Disposar la publicació en el Diari Oficial de la Comunitat Valenciana.  
  
València, 10 de desembre de 2014.- El subdirector general de Relacions Laborals: Reyes Maximiliano Coronado Coronado.  
  
  
Acord de la CIVE pel qual s'interpreta i desplega l'article sèptim, punt 4, del vigent conveni col·lectiu, sobre carrera professional horitzontal i avaluació de l'exercici  
  
Reunits a València, 12 de novembre de 2014, en l'àmbit de la Comissió d'Interpretació, Vigilància i Estudi del II Conveni Col·lectiu (CIVE), les representacions de l'Administració de la Generalitat i de les organitzacions sindicals Unió General de Treballadors del PV (UGT-PV) i Comissions Obreres del PV (CCOO.PV), com a integrants de la CIVE, i la Central Sindical Independent i de Funcionaris (CSI·F), per posseir la condició de representativa en l'àmbit del personal laboral de l'Administració de la Generalitat, de conformitat amb el que disposa l'article 7.2 de la Llei Orgànica 11/1985, de 2 d'agost, de Llibertat Sindical.  
De conformitat amb el que establix l'article 38.8 de la Llei 7/2007, de 12 d'abril, de l'Estatut Bàsic de l'Empleat Públic; l'article 120 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, així com l'article 83.3 del Reial Decret Legislatiu 1/1995, de 24 de març, de l'Estatut dels Treballadors, i l'article 2 in fine i article 4 del vigent conveni col·lectiu.  
  
Manifesten  
La Llei 7/2007, de 12 d'abril, de l'Estatut Bàsic de l'Empleat Públic (EBEP), que té el caràcter de norma estatal bàsica per a totes les administracions públiques espanyoles, exigix l'adaptació i l'ajust de la legislació de la funció pública valenciana a les previsions bàsiques de la llei estatal. Esta llei regula la carrera professional del personal funcionari de carrera en el seu títol III, titulat «Drets i deures. Codi de conducta dels empleats públics», que conté un conjunt d'elements que permeten a cada administració conformar el seu esquema de carrera fent predominar uns o altres aspectes segons els seus desitjos o necessitats.  
  
Per al personal laboral, l'EBEP, en l'article 19, «Carrera professional i promoció del personal laboral», establix que «el personal laboral tindrà dret a la promoció professional» i que «la carrera professional i la promoció del personal laboral es farà efectiva a través dels procediments previstos en l'Estatut dels Treballadors o en els convenis col·lectius».  
En l'Administració de la Generalitat, el II Conveni Col·lectiu del Personal Laboral al servici de l'Administració Autonòmica, al llarg del seu articulat, esmenta diverses vegades la carrera i la promoció professional. En este sentit, en l'apartat 4 de l'article sèptim, quan establix els grups professionals, afirma: «La categoria professional definix la prestació laboral, les funcions que s'hauran d'exercir i determina la carrera i promoció professional».  
Així, en este context, l'Administració de la Generalitat, per mitjà de l'Acord de la Mesa Sectorial de Funció Pública de 20 de febrer de 2008 sobre condicions de treball per al període 2008-2011, el contingut de la qual va ser incorporat al conveni col·lectiu vigent mitjançant un acord de la Comissió d'Interpretació, Vigilància i Estudi (CIVE) de la mateixa data, establix el punt de partida de la futura regulació de la carrera administrativa.  
L'aprovació de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana va suposar el primer pas, necessari d'una altra banda, atesa la reserva de llei de la matèria objecte del decret, per a la implantació de la carrera professional horitzontal en l'àmbit de l'Administració de la Generalitat. Quant al personal laboral, en l'article 120 incidix novament que «la carrera professional i la promoció del personal laboral es faran efectives a través dels procediments previstos en l'Estatut dels Treballadors o en els convenis col·lectius».  
En la reunió de la CIVE de 14 de març de 2014, les representacions de l'Administració de la Generalitat i de les organitzacions sindicals UGT-PV, CCOO.PV, com a integrants de la CIVE, i CSIF per posseir la condició de representativa en l'àmbit del personal laboral de l'Administració de la Generalitat, de conformitat amb el que disposa l'article 7.2 de la Llei Orgànica 11/1985, de 2 d'agost, de Llibertat Sindical, van subscriure l'acord pel qual s'aprovava el text de l'esborrany del projecte de decret del Consell pel qual es regula el sistema de carrera professional horitzontal i l'avaluació de l'exercici del personal empleat públic de caràcter fix de l'Administració de la Generalitat que havia sigut acordat, al seu torn, en la reunió de la Mesa Sectorial de Funció Pública de la mateixa data.  
Este projecte de decret porta causa de la Resolució de 3 de desembre de 2013, del conseller d'Hisenda i Administració Pública, per la qual es dóna publicitat a l'acord de la Mesa General de Negociació de personal funcionari, estatutari i laboral, de 23 d'octubre de 2013, sobre condicions de treball i retribucions del personal dels sectors de l'Administració de la Generalitat docent, sanitari i de justícia, en el marc del diàleg social per al període 2014-2015 (DOCV 7169, 10.12.2013), en l'apartat quart del qual es disposa que «per a l'aplicació de la carrera professional horitzontal al personal laboral fix de l'Administració de la Generalitat s'adoptarà l'acord corresponent en la Comissió Paritària del II Conveni Col·lectiu del Personal Laboral de la Generalitat, de conformitat amb el que establix l'article 19 de la Llei 7/2007, de 12 d'abril, de l'Estatut Bàsic de l'Empleat Públic; article 120 de la Llei 10/2010, de 9 de juliol, d'Ordenació i Gestió de la Funció Pública Valenciana i en l'article 86.3 de l'Estatut dels Treballadors». Així mateix, s'acorda que «les previsions contingudes en l'apartat quart 1.2 del present acord seran aplicables al personal laboral fix de l'Administració de la Generalitat en els mateixos termes i condicions que al personal funcionari de carrera».  
  
En l'expedient de tramitació del projecte de decret pel Consell Jurídic Consultiu es va emetre el dictamen 327/2014, de data 18 de juny de 2014, amb una observació essencial: excloure de tot el text de la norma la menció o la regulació referida al personal laboral, «la qual cosa no suposa excloure de manera absoluta el personal laboral fix de la Generalitat del sistema de carrera professional que regula este decret, si bé per a això hauria d'utilitzar-se, de conformitat amb l'art. 19.2 de l'EBEP i art. 120 de la Llei 10/2010, la via de remissió expressa a les previsions d'este decret respecte al personal laboral fix, a través del corresponent conveni col·lectiu».  
Posteriorment, el 17 de setembre de 2014 es va aconseguir, en l'àmbit de la Mesa General de Negociació I, un nou acord pel qual es modificava l'apartat quart 1.2 de l'esmentat acord d'esta mesa de 23 d'octubre de 2013 en què es preveu la implantació de la carrera professional horitzontal per al personal de l'Administració de la Generalitat, i es va adquirir el compromís d'elaborar en el primer trimestre de 2014 la disposició reglamentària que la regule, així com l'avaluació de l'exercici vinculada a esta.  
Finalment, en l'anterior reunió d'esta CIVE que va tindre lloc el passat 3 d'octubre s'adopta l'acord següent: «després de la publicació del decret del Consell pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat, en el termini legalment establit es convocarà la CIVE i se subscriurà un acord pel qual es produirà l'adhesió a l'esmentat decret perquè s'aplique a tot el personal laboral fix gestionat per la Direcció General de Recursos Humans, en els mateixos termes que al personal funcionari de carrera de l'Administració de la Generalitat i les entitats autònomes».  
  
Conseqüència de tot l'anterior, el 7 de novembre va ser aprovat pel Consell el Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat i publicat en el DOCV en data 10 de novembre de 2014.  
  
Per tot això, esta comissió considera necessari arribar a un acord que permeta, en interpretació del que preveu el II Conveni Col·lectiu, l'aplicació al personal laboral fix de la carrera professional horitzontal, així com l'avaluació de l'exercici, per la qual cosa els sotasignats,  
  
  
ACORDEN  
  
Primer. Interpretació i desplegament de l'article sèptim, punt 4  
Adherir-se al que establix el Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat, així com a les corresponents normes i mesures de desplegament d'este decret, en el marc del que establix la normativa vigent, en interpretació i desplegament de l'article sèptim, punt 4, del II Conveni Col·lectiu per al personal laboral al servici de l'Administració autonòmica.  
  
Segon. Àmbit  
Este acord serà aplicable al personal laboral fix gestionat per la direcció general competent en matèria de funció pública.  
  
  
Tercer. Entrada en vigor  
Este acord entrarà en vigor el dia de la seua firma i serà publicat en el Diari Oficial de la Comunitat Valenciana.  
  
Per la Generalitat,  
La directora general de Recursos Humans i presidenta de la CIVE: Ana Brugger Navarro.  
  
Per les organitzacions sindicals,  
Per UGT-PV  
Francisco Chapa Nebreda  
  
Per CCOO. PV  
Pedro J. Gómez Enciso  
  
Per CSI·F  
M.ª del Mar Auñón Martínez